《和刘明复再游剑州东园二首 其一》
宋代·冯山

孤城寥落万山围，惟有东溪景最奇。拥传使华寻旧赏，满园春色待多时。

援琴故故弹流水，隐几萧萧听竹枝。摆脱风光情不尽，停车门外欲行迟。

作者简介：宋普州安岳人，字允南。初名献能。时称鸿硕先生。嘉祐二年进士。熙宁末，为秘书丞、通判梓州。邓绾荐为台官，不就，退居二十年。后范祖禹荐于朝，官终祠部郎中。有《春秋通解》、《冯安岳集》。